น้ำตาตกใน! 3 เสือวงการเส้น ขึ้นราคา 1 บ. มีผลพรุ่งนี้
“พาณิชย์” ไฟเขียวขึ้นราคา “มาม่า-ยำยำ-ไวไว” 1 บ. ขยับจากซองละ 6 บ. เป็นราคาซองละ 7 บ. มีผลพรุ่งนี้เป็นต้นไป
“พาณิชย์” ไฟเขียวขึ้นราคา “มาม่า-ยำยำ-ไวไว” 1 บ. ขยับจากซองละ 6 บ. เป็นราคาซองละ 7 บ. มีผลพรุ่งนี้เป็นต้นไป
24 ส.ค. 2565

นายวัฒนศักดิ์ เสือเอี่ยม อธิบดีกรมการค้าภายใน เปิดเผยว่า วันนี้กรมการค้าภายในได้อนุมัติให้ผู้ประกอบการ 3 บริษัท ประกอบด้วยบริษัท ไทยเพรซิเดนท์ฟูดส์ จำกัด (มหาชน) หรือผู้ผลิตบะหมี่กึ่งสำเร็จรูปมาม่า, บริษัท โรงงานผลิตภัณฑ์อาหารไทย จำกัด ยี่ห้อไวไว และบริษัท วันไทยอุตสาหกรรมการอาหาร จำกัด บะหมี่กึ่งสำเร็จรูปยำยำ ปรับขึ้นราคาบะหมี่สำเร็จรูปซองละ 1 บาท โดยขนาดซองละ 6 บาท เป็นราคาซองละ 7 บาท มีผล 25 ส.ค. 65 นี้ ส่วนผู้ผลิตอีก 2 ราย คือ นิสชิน และซื่อสัตย์นั้น กรมฯ ยังอยู่ระหว่างการพิจารณาต้นทุน
ทั้งนี้เนื่องจากพิจารณาแล้วเห็นว่าผู้ประกอบการมีต้นทุนการประกอบการเพิ่มขึ้นจริง โดยมีเงื่อนไขว่าถ้าต้นทุนวัตถุดิบลงผู้ประกอบการต้องปรับราคาลงให้ผู้บริโภค และต้องแจ้งราคารับซื้อวัตถุดิบให้กรมการค้าภายในได้รับทราบทุกเดือน เพื่อดูแลประโยชน์ให้พี่น้องประชาชนดีที่สุด สำหรับการขึ้นราคาบะหมี่กึ่งสำเร็จรูปครั้งนี้ ถือเป็นการปรับขึ้นราคาครั้งแรกในรอบ 14 ปี